Document ID: 31982R0019

*****
ΚΑΝΟΝΙΣΜΟΣ (ΕΟΚ) αριθ. 19/82 ΤΗΣ ΕΠΙΤΡΟΠΗΣ
της 6ης Ιανουαρίου 1982
περί των λεπτομερειών εφαρμογής του κανονισμού (ΕΟΚ) αριθ. 2641/80 όσον αφορά τις εισαγωγές προϊόντων του τομέα του προβείου και αιγείου κρέατος καταγωγής ορισμένων τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 899/81 (2), και ιδίως το άρθρο 16 παράγραφος 2,
τον κανονισμό (ΕΟΚ) αριθ. 2641/80 του Συμβουλίου της 14ης Οκτωβρίου 1980 περί παρεκκλίσεως από ορισμένες λεπτομέρειες εισαγωγής, οι οποίες προβλέπονται στον κανονισμό (ΕΟΚ) αριθ. 1837/80 περί κοινής οργανώσεως της αγοράς στον τομέα του προβείου και αιγείου κρέατος (3), και ιδίως το άρθρο 1 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2641/80 προβλέπει ότι η έκδοση των πιστοποιητικών εισαγωγής για τα προϊόντα των διακρίσεων 01.04 Β και 02.01 Α IV του Κοινού Δασμολογίου καταγωγής ορισμένων τρίτων χωρών υπόκειται στην προσκόμιση πιστοποιητικού για την εξαγωγή προς την Ευρωπαϊκή Οικονομική Κοινότητα, το οποίο εκδίδεται από την τρίτη χώρα εξαγωγής· ότι είναι αναγκαίο να καθορισθούν οι λεπτομέρειες εφαρμογής του καθεστώτος αυτού·
ότι οι τρίτες χώρες εξαγωγής έχουν αναλάβει να εκδίδουν για τα εν λόγω προϊόντα πιστοποιητικά για την εξαγωγή· ότι είναι αναγκαίο να καθορισθεί το υπόδειγμα των πιστοποιητικών αυτών και να προβλεφθούν οι λεπτομέρειες χρήσεώς τους·
ότι το πιστοποιητικό για την εξαγωγή προς την Ευρωπαϊκή Οικονομική Κοινότητα πρέπει να εκδίδεται από οργανισμό που ευρίσκεται σε τρίτη χώρα· ότι ο οργανισμός αυτός πρέπει να παρέχει όλες τις απαραίτητες εγγυήσεις, προκειμένου να εξασφαλίζει την εύρυθμη λειτουργία του εν λόγω καθεστώτος·
ότι είναι αναγκαίο να περιορισθούν οι εν λόγω εισαγωγές στις ποσότητες που προβλέπονται από τις συμφωνίες αυτοπεριορισμού· ότι, κατά συνέπεια, είναι αναγκαίο να γίνει παρέκκλιση από τον κανονισμό (ΕΟΚ) αριθ. 3183/80 της Επιτροπής (4), όπως τροποποιήθηκε τελευταία από τον κανονσμό (ΕΟΚ) αριθ. 2646/81 (5), όσον αφορά τις ποσότητες οι οποίες δύνανται να εισάγονται πέρα από τις ποσότητες που εμφαίνονται στο πιστοποιητικό·
ότι ενδείκνυται να προβλεφθεί η διαβίβαση, από τα Κράτη μέλη, των πληροφοριών σχετικά με τις εν λόγω εισαγωγές·
ότι ο παρών κανονισμός περιλαμβάνει τις διατάξεις των κανονισμών (ΕΟΚ) αριθ. 2663/80 (6), όπως τροποποιήθηκε τελευταία από τον κανονισμό (ΕΟΚ) αριθ. 3463/80 (7), (ΕΟΚ) αριθ. 3379/80 (8), (ΕΟΚ) αριθ. 3380/80 (9), όπως τροποποιήθηκε τελευταία από τον κανονισμό (ΕΟΚ) αριθ. 1063/81 (10), και (ΕΟΚ) αριθ. 1102/81 (11)· ότι επομένως πρέπει να καταργηθούν οι κανονισμοί αυτοί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβατοειδών και Αιγοειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η έκδοση του πιστοποιητικού εισαγωγής που αναφέρεται στο άρθρο 1 παράγραφος 1 πρώτη περίπτωση του κανονισμού (ΕΟΚ) αριθ. 2641/80 υπόκειται στην προσκόμιση του πιστοποιητικού για την εξαγωγή προς την Ευρωπαϊκή Οικονομική Κοινότητα, το οποίο αναφέρεται στην ίδια παράγραφο δεύτερη περίπτωση και καλείται στο εξής «πιστοποιητικό για την εξαγωγή».
Άρθρο 2
1. Το πιστοποιητικό για την εξαγωγή συντάσσεται σε ένα πρωτότυπο και σε ένα τουλάχιστον αντίγραφο σε έντυπο, το υπόδειγμα του οποίου εμφαίνεται στο παράρτημα Ι ή στο παράρτημα ΙΙ.
Το σχήμα του εντύπου αυτού είναι περίπου 210 x 297 χιλιοστόμετρα. Το χρησιμοποιούμενο χαρτί ζυγίζει τουλάχιστον 40 γραμμάρια ανά τετραγωνικό μέτρο και είναι λευκού χρώματος.
2. Τα έντυπα τυπώνονται και συμπληρώνονται σε μία από τις επίσημες γλώσσες της Κοινότητος· επί πλέον είναι δυνατό να τυπώνονται και να συμπληρώνονται στην επίσημη ή σε μία από τις επίσημες γλώσσες της χώρας εξαγωγής.
3. Το πρωτότυπο και τα αντίγραφά του συμπληρώνονται είτε στη γραφομηχανή είτε χειρογράφως. Στην τελευταία αυτή περίπτωση, πρέπει να συμπληρώνονται με μελάνη και με τυπογραφικούς χαρακτήρες.
4. Κάθε πιστοποιητικό για την εξαγωγή εξατομικεύεται με αριθμό εκδόσεως που δίδεται από τον εκδώσαντα οργανισμό ο οποίος αναφέρεται στο άρθρο 4. Τα αντίγραφα φέρουν τον ίδιο αριθμό εκδόσεως με το πρωτότυπό τους.
Άρθρο 3
1. Το πιστοποιητικό για την εξαγωγή ισχύει τρείς μήνες από την ημερομηνία εκδόσεώς του.
Το πρωτότυπο του πιστοποιητικού αυτού προσκομίζεται με ένα αντίγραφο στις αρμόδιες αρχές κατά την υποβολή της αιτήσεως αντίστοιχου πιστοποιητικού εισαγωγής.
2. Το πρωτότυπο διατηρείται από τον οργανισμό εκδόσεως του πιστοποιητικού εισαγωγής. Εν τούτοις, στην περίπτωση που η αίτηση πιστοποιητικού εισαγωγής αφορά μόνο μέρος της ποσότητας που εμφαίνεται στο πιστοποιητικό για την εξαγωγή, ο εκδώσας οργανισμός αναγράφει επί του τελευταίου αυτού την ποσότητα για την οποία αυτό έχει χρησιμοποιηθεί καί, αφού το σφραγίσει, το επιστρέφει στον ενδιαφερόμενο.
Άρθρο 4
1. Ένα πιστοποιητικό για την εξαγωγή ισχύει μόνο αν συμπληρωθεί και θεωρηθεί δεόντως, σύμφωνα με τις διατάξεις του παρόντος κανονισμού και με τις ενδείξεις που εμφαίνονται στο παράρτημα Ι ή στο παράρτημα ΙΙ, από έναν οργανισμό εκδόσεως που αναφέρεται στον κατάλογο που περιλαμβάνεται στο παράρτημα ΙΙΙ.
2. Το πιστοποιητικό για την εξαγωγή είναι δεόντως θεωρημένο εφ ' οσον προσδιορζει τον τόπο και την ημερομηνία εκδόσεώς του, την προθεσμία ισχύος του και εφ' οσον φέρει τη σφραγίδα του εκδώσαντος οργανισμού και την υπογραφή του προσώπου ή των προσώπων που είναι εξουσιοδοτημένα να το υπογράψουν.
Άρθρο 5
1. Κάθε εκδώσας οργανισμός που εμφαίνεται στον κατάλογο που περιλαμβάνεται στο παράρτημα ΙΙΙ πρέπει:
α) να είναι αναγνωρισμένος από την τρίτη χώρα εξαγωγής·
β) να αναλαμβάνει την εξακρίβωση των ενδείξεων που εμφαίνονται στα πιστοποιητικά για την εξαγωγή·
γ) να αναλαμβάνει να κοινοποιεί περιοδικά στην Επιτροπή τις ποσότητες για τις οποίες εκδίδονται πιστοποιητικά για την εξαγωγή, διαχωρίζοντάς τες ανάλογα με τον προορισμό·
δ) να αναλαμβάνει να παρέχει στην Επιτροπή και στα Κράτη μέλη κατόπιν αιτήσεως κάθε χρήσιμη πληροφορία, προκειμένου να είναι δυνατόν να ελέγχεται η ακρίβεια των ενδείξεων που εμφαίνονται στα πιστοποιητικά για την εξαγωγή.
2. Ο κατάλογος αναθεωρείται όταν ο όρος που αναφέρεται στην παράγραφο 1 υπό α δεν πληρούται πλέον ή όταν ένας εκδώσας οργανισμός δεν πληροί πλέον μία από τις υποχρεώσεις που έχει αναλάβει.
Άρθρο 6
1. Το πιστοποιητικό εισαγωγής, που αναφέρεται στο άρθρο 1 παράγραφος 1 πρώτη περίπτωση του κανονισμού (ΕΟΚ) αριθ. 2641/80, εκδίδεται το αργότερο την εργάσιμη ημέρα που έπεται εκείνης της υποβολής της αιτήσεως. Ισχύει μέχρι τη λήξη της προθεσμίας ισχύος του πιστοποιητικού για την εξαγωγή, το οποίο προσκομίζεται σύμφωνα με το άρθρο 1 του παρόντος κανονισμού.
2. Κατ' εφαρμογή του άρθρου 1 παράγραφος 1 τέταρτη περίπτωση του κανονισμού (ΕΟΚ) αριθ. 2641/80 δεν απαιτείται ασφάλεια για την έκδοση του πιστοποιητικού εισαγωγής που αναφέρεται στην παράγραφο 1.
3. Το πιστοποιητικό αυτό πρέπει να επιστρέφεται στον εκδώσαντα οργανισμό το συντομότερο δυνατό και το αργότερο κατά τη λήξη της περιόδου ισχύος.
Άρθρο 7
1. Η αίτηση πιστοποιητικού εισαγωγής και το πιστοποιητικό περιλαμβάνουν, στο τετραγωνίδιο 14, την ένδειξη της χώρας καταγωγής.
Το πιστοποιητικό επιβάλλει να γίνεται η εισαγωγή από την αναγραφόμενη σ' αυτό χώρα.
2. Το πιστοποιητικό περιλαμβάνει στο τετραγωνίδιο 20α, μία από τις ακόλουθες ενδείξεις:
- «Εισφορά περιοριζόμενη στο 10 % κατ' αξία (εφαρμογή του κανονισμού (ΕΟΚ) αριθ. 19/82)»·
- «Importafgiften begraenses til 10 % af vaerdien (jf. forordning (EOEF) nr. 19/82)»·
- «Beschraenkung der Abschoepfung auf 10 % des Zollwerts (Anwendung der Verordnung (EWG) Nr. 19/82)»·
- «Levy limited to 10 % ad valorem (application of Regulation (EEC) No 19/82)»·
- «Prelevement limite a 10 % ad valorem (application du reglement (CEE) no 19/82)»·
- «Prelievo limitato al 10 % ad valorem (applicazione del regolamento (CEE) n. 19/82)»·
- «Heffing beperkt tot 10 % ad valorem (toepassing van Verordening (EEG) nr. 19/82».
Κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3183/80, η ποσότητα που τίθεται σε ελεύθερη κυκλοφορία δεν μπορεί να είναι ανώτερη από εκείνη που εμφαίνεται στα τετραγωνίδια 10 και 11 του πιστοποιητικού εισαγωγής· ο αριθμός 0 αναγράφεται για το σκοπό αυτό στο τετραγωνίδιο 22 του εν λόγω πιστοποιητικού. Άρθρο 8
1. Τα Κράτη μέλη κοινοποιούν στην Επιτροπή, με τηλετυπικό μήνυμα πριν από την πέμπτη εργάσιμη ημέρα κάθε μήνα, τις ποσότητες κατά προϊόν και καταγωγή, για τις οποίες κατά τη διάρκεια του προηγούμενου μήνα:
- εκδόθηκαν τα πιστοποιητικά εισαγωγής που αναφέρονται στο άρθρο 1,
- χρησιμοποιήθηκαν τα πιστοποιητικά εισαγωγής που απεστάλησαν εκ νέου στον εκδώσαντα οργανισμό σύμφωνα με το άρθρο 6 παράγραφος 3.
2. Τα Κράτη μέλη κοινοποιούν στην Επιτροπή πριν από τις 15 Ιουλίου, τις 15 Σεπτεμβρίου και τις 15 Νοεμβρίου κάθε έτους το συνολικό αριθμό των πιστοποιητικών εισαγωγής που εκδόθηκαν αντιστοίχως για τις περιόδους Ιανουαρίου - Ιουνίου, Ιανουαρίου - Αυγούστου και Ιανουαρίου - Οκτωβρίου του τρέχοντος έτους. Ομοίως κοινοποιούν πριν τις 31 Ιανουαρίου κάθε έτους τον τελικό συνολικό αριθμό των πιστοποιητικών εισαγωγής που εκδόθηκαν κατά τη διάρκεια του προηγούμενου έτους.
Άρθρο 9
Καταργούνται οι κανονισμοί (ΕΟΚ) αριθ. 2663/80, (ΕΟΚ) αριθ. 3379/80, (ΕΟΚ) αριθ. 3380/80 και (ΕΟΚ) αριθ. 1102/81.
Άρθρο 10
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 6 Ιανουαρίου 1982.

Labels: 3
17
6